b'\n_START_ARTICLE_\nAlitalia\n_START_SECTION_\nIstorija\n_START_PARAGRAPH_\n2008\xc2\xa0m. rugpj\xc5\xab\xc4\x8dio 26 d. grup\xc4\x97 Italijos verslinink\xc5\xb3 kartu su vienu pagrindini\xc5\xb3 \xc5\xa1alies bank\xc5\xb3 Intesa Sanpaolo \xc4\xafk\xc5\xabr\xc4\x97 Compagnia Aerea Italiana konsorcium\xc4\x85, kurio tikslas buvo supirkti kelias smulkias Italijos skryd\xc5\xbei\xc5\xb3 bendroves ir bankrutuojan\xc4\x8di\xc4\x85 Alitalia\xc2\xa0\xe2\x80\x93 Linee Aeree Italiane S.p. A. oro linij\xc5\xb3 bendrov\xc4\x99. Jas visas sujungus buvo paliktas senasis pavadinimas Alitalia._NEWLINE_2008\xc2\xa0m. lapkri\xc4\x8dio 19 d. konsorciumas skyr\xc4\x97 1,052 milijardus eur\xc5\xb3 \xc5\xa1alies vyriausybei ir bankroto bylos vykdytojams, kurie sutiko su \xc5\xa1iomis s\xc4\x85lygomis ir Alitalia i\xc5\xa1saugojimu. 427 milijonai eur\xc5\xb3 buvo skirti apyvartin\xc4\x97ms l\xc4\x97\xc5\xa1oms, kiti 625 milijonai eur\xc5\xb3 pervesti \xc4\xaf kompanijos s\xc4\x85skait\xc4\x85._NEWLINE_2009\xc2\xa0m. sausio 13 d. naujoji Alitalia prad\xc4\x97jo savo veikl\xc4\x85. Tuo metu Compagnia Aerea Italiana pardav\xc4\x97 25\xc2\xa0% \xc4\xafmon\xc4\x97s akcij\xc5\xb3 Air France-KLM holdingo bendrovei._NEWLINE_2010\xc2\xa0m. sausio m\xc4\x97nes\xc4\xaf kompanija min\xc4\x97jo savo vieneri\xc5\xb3 met\xc5\xb3 sukakt\xc4\xaf. Per pirmus veiklos metus Alitalia aptarnavo 22 milijonus keleivi\xc5\xb3. Po met\xc5\xb3 \xc5\xa1is skai\xc4\x8dius i\xc5\xa1augo iki 23,4 milijon\xc5\xb3 per metus._NEWLINE_2010\xc2\xa0m. vasario 11 d. kompanija paskelb\xc4\x97, kad nuo vasaros sezono planuoja naudoti savo antrin\xc4\x99 bendrov\xc4\x99 Air One kaip ma\xc5\xbe\xc5\xb3 s\xc4\x85naud\xc5\xb3 oro bendrov\xc4\x99. Jos pagrindiniu oro uostu tapo Milano Malpensa oro uostas._NEWLINE_2010\xc2\xa0m. liepos m\xc4\x97nes\xc4\xaf Alitalia kartu su Air France, KLM ir Delta Air Lines sudar\xc4\x97 bendr\xc4\x85 \xc4\xafmon\xc4\x99 skryd\xc5\xbeiams per Atlant\xc4\x85\xc2\xa0\xe2\x80\x93 taip \xc5\xa1ios \xc4\xafmon\xc4\x97s dalinasi pelnu nuo \xc5\xa1i\xc5\xb3 skryd\xc5\xbei\xc5\xb3._NEWLINE_2011\xc2\xa0m. vasario 12 d. pasirod\xc4\x97 prane\xc5\xa1imai, jog Alitalia planuoja jungtis su antra pagal dyd\xc4\xaf \xc5\xa1alies oro linij\xc5\xb3 bendrove Meridiana Fly._NEWLINE_2014\xc2\xa0m. rugpj\xc5\xab\xc4\x8dio 8 d. antra pagal dyd\xc4\xaf JAE aviakompanija Etihad Airways susitar\xc4\x97 u\xc5\xbe 560 milijon\xc5\xb3 eur\xc5\xb3 nusiperkanti 49 procentus Alitalia akcij\xc5\xb3._NEWLINE_2017 m. baland\xc4\xaf \xc4\xafmon\xc4\x97s darbuotojai atsisak\xc4\x97 susima\xc5\xbeinti atlyginimus d\xc4\x97l sunkios kompanijos ekonomin\xc4\x97s b\xc5\xabkl\xc4\x97s. Tuomet oro linijos paskelb\xc4\x97 prad\xc4\x97sian\xc4\x8dios bankroto proced\xc5\xabr\xc4\x85. Italijos vyriausyb\xc4\x97 suteik\xc4\x97 leidim\xc4\x85 prad\xc4\x97ti bankroto proced\xc5\xabr\xc4\x85 2017 m. gegu\xc5\xbe\xc4\x97s 2 d. \xc5\xa0alies vyriausybei atsisakius nacionalizuoti avialinijas, jos buvo parduodamos aukcione. 2017 m. bir\xc5\xbeel\xc4\xaf savo nor\xc4\x85 pirkti Alitalia paskelb\xc4\x97 EasyJet.'